আই এছ এলত উজলি উঠিছে অসমৰ প্ৰতিভাৱান মিডফিল্ডাৰ বিনীত ৰায়। সোমবাৰে খেলা এখন খেলত ফুটবলাৰগৰাকীয়ে প্ৰদান কৰিছিল এটা দুৰ্দান্ত গ'ল। সেয়ে তেওঁক এতিয়া বিশেষজ্ঞ তথা দৰ্শকে উপচাই পেলাইছে প্ৰশংসাৰে।
ওড়িশা এফ চিৰ হৈ খেলা বিনীত ৰায়ে সোমবাৰে অনুষ্ঠিত হৈ যোৱা চেন্নাইন এফ চিৰ বিৰুদ্ধে ৪১ মিনিটত দুৰ্দান্ত গ'লটো প্ৰদান কৰিছিল।
সতীৰ্থ খেলুৱৈৰ পৰা লাভ কৰা পাছৰ সহায়ত বিনীতে পেনাল্টি বক্সৰ বাহিৰৰ পৰা তীব্ৰ বেগী শ্বটৰ জৰিয়তে গ'লটো প্ৰদান কৰে। এই আকৰ্ষণীয় গ'লটো হোৱাৰ লগে লগে ষ্টেডিয়ামত উপস্থিত দৰ্শকৰ লগতে আশ্চৰ্যকৰ হৈ পৰে মেচখনৰ ধাৰাভাষ্যকাৰ।
বিশেষজ্ঞৰ মতে আন্তঃৰাষ্ট্ৰীয় পৰ্যায়ৰ আগশাৰীৰ খেলুৱৈ সকলে এটা নিৰ্দিষ্ট দূৰত্বৰ পৰা গ'ল কৰিবলৈ যি কৌশল অৱলম্বন কৰে সেই কৌশল বা কলাত্মক ভংগী বিনীতৰো আছে।
উল্লেখ্য যে সোমবাৰে নিশা ভুবনেশ্বৰৰ কালিংগা ষ্টেডিয়ামত অনুষ্ঠিত গুৰুত্বপূৰ্ণ মেচখনত ওড়িশা এফ চিয়ে ২-০ গ'লৰ ব্যৱধানত পৰাস্ত কৰে চেন্নাইন এফ চিক।
বিনীত ৰায়ৰ উপৰি ওড়িশাৰ বিজয়ত গুৰুত্বপূৰ্ণ ভূমিকা লয় উত্তৰ-পূবৰ আন এগৰাকী খেলুৱৈ মিজোৰামৰ জেৰী মাৱিমিংঠাংগা (Jerry Mawihmingthanga) ই। জেৰীয়ে ৩৭ মিনিটত প্ৰথমটো অগ্ৰগতি প্ৰদান কৰিছিল।
ভাৰতীয় দলৰ নিয়মীয়া সদস্য বিনীত ৰায়ে চলিত বছৰৰ বাবে আই এছ এলত প্ৰথমবাৰ আত্মপ্ৰকাশ ঘটা ওড়িশা এফ চিৰ সৈতে চুক্তিবদ্ধ হৈছিল।
